বারণসীতে নির্বাচনী প্রচারে এসে হঠাত্ই অসুস্থ হয়ে পড়লেন কংগ্রেস সভানেত্রী সনিয়া গাঁধী। মাঝপথে নির্বাচনী প্রচার বন্ধ করে দিল্লির উদ্দেশে রওনা দেন। চিকিত্সকরা জানিয়েছেন, সনিয়া প্রবল জ্বরে আক্রান্ত। বারাণসী বিমানবন্দরেই তাঁকে স্যালাইন ড্রিপ দেওয়া হয়। সতর্ক থাকতে বলা হয়েছে বেনারস হিন্দু বিশ্ববিদ্যালয়ের ট্রমা সেন্টারকেও। বারাণসী বিমানবন্দরে পৌঁছে সনিয়া বলেন, “খারাপ লাগছে যে শরীর অসুস্থতার জন্য মাঝপথেই বারাণসী ছেড়ে চলে যেতে হচ্ছে। তবে খুব শীঘ্রই সুস্থ হয়ে ফিরে আসব। কাশী বিশ্বনাথ মন্দির দর্শনে যাব।”    মঙ্গলবার সকালে বারাণসীতে নির্বাচনী প্রচারে বেরোন কংগ্রেস সভানেত্রী। প্রচারের ফাঁকে তিনি লহুরাবীরে এক হোটেলে কিছু ক্ষণের জন্য বিশ্রাম নেন। কিছু ক্ষণ পরেই দলের তরফে ঘোষণা করা হয়, অসুস্থতার কারণে সনিয়া আর নির্বাচনী প্রচারে যেতে পারবেন না। এ দিন ইংলিশিয়া লাইনে র‌্যালিতে যোগদানের কথা ছিল সভানেত্রীর। পাশাপাশি, কাশীর বিশ্বনাথ মন্দির দর্শনেরও পরিকল্পনা ছিল। কিন্তু অসুস্থতার কারণে এ সবই বাতিল করে দিল্লির উদ্দেশে রওনা দিতে হয় তাঁকে। সনিয়ার অসুস্থতার কথা শুনে প্রধানমন্ত্রী নরেন্দ্র মোদী টুইট করে বলেন, “আজ বারাণসী সফরের সময় সনিয়াজির অসুস্থ হওয়ার কথা শুনেছি। প্রার্থনা করি তিনি যেন তাড়াতাড়ি সুস্থ হয়ে ওঠেন।”